नोएडा में पानी का अवैध कारोबार शहर में तेजी से फल-फूल रहा है। जगह-जगह इसके अवैध प्लांट लगे हुए हैं। इन अवैध प्लांटों से रोजाना पांच लाख लीटर से अधिक पानी शहर में बेचा जा रहा है। यह पानी अशुद्ध, गैर शोधित व टीडीएस युक्त हो सकता है। इसमें कई तरह के खतरनाक तत्व हो सकते हैं, जो पानी को जहर बना देते हैं। लेकिन, लोग पैसे देकर भी यही जहर पीने को मजबूर हैं ज्यादातर प्लांट ग्रामीण क्षेत्रों में व सेक्टर से लगे क्षेत्रों में गुप्त रूप से संचालित किए जा रहे हैं। पानी का अवैध कारोबार कर रहे एक संचालक ने बताया कि उसका अपना खुद का बोर है। इसमें से पानी निकलकर टंकियों में आता है। संचालक ने दावा किया कि वह पानी को शोधित करके जार में भरता है। हालांकि, पानी को शोधित करने की प्रक्रिया वह नहीं समझा सका। पानी का प्लांट चलाने के लिए मानक के बारे में भी उसे कोई जानकारी नहीं है। इतना ही नहीं इसके लिए संचालक के पास कोई लाइसेंस भी नहीं है। अनुमान के मुताबिक वह रोजाना आठ सौ से 1000 बोतलें बेचता है। यानी, करीब 20 हजार लीटर पानी रोजाना। शहर में इस तरह के 50 से ज्यादा प्लांट हैं, जहां से रोजाना पांच-छह लाख लीटर पानी 20-20 लीटर वाले जार में भरकर बेचा जाता है।